CELEX: 62012CN0113
Language: sk
Date: 2012-03-01 00:00:00
Title: Vec C-113/12: Návrh na začatie prejudiciálneho konania, ktorý podal Supreme Court (Írsko) 1. marca 2012 — Donal Brady/Environmental Protection Agency

26.5.2012   
            
            
               SK
            
            
               Úradný vestník Európskej únie
            
            
               C 151/18
            
         Návrh na začatie prejudiciálneho konania, ktorý podal Supreme Court (Írsko) 1. marca 2012 — Donal Brady/Environmental Protection Agency
   (Vec C-113/12)
   2012/C 151/31
   Jazyk konania: angličtina
   
      Vnútroštátny súd, ktorý podal návrh na začatie prejudiciálneho konania
   
   Supreme Court
   
      Účastníci konania pred vnútroštátnym súdom
   
   
      Odvolateľ: Donal Brady
   
      Odporca: Environmental Protection Agency
   
      Prejudiciálne otázky
   
   V prípade neexistencie definitívneho výkladu pojmu „odpad“ v zmysle práva Únie, je členský štát oprávnený podľa vnútroštátneho práva uložiť pôvodcovi močovky ošípaných povinnosť preukázať, že nie je odpadom, alebo je odpadom, ktorý má byť stanovený na základe objektívnych typových kritérií uvedených v judikatúre Súdneho dvora Európskej únie:
   
               1.
            
            
               Ak má byť odpad definovaný na základe objektívnych typových kritérií uvedených v judikatúre Súdneho dvora Európskej únie, aký rozsah záruky opätovného použitia sa vyžaduje, pokiaľ ide o močovku ošípaných, ktorú oprávnený zhromažďuje a skladuje alebo môže skladovať po dobu dlhšie ako 12 mesiacov až do jej dodania používateľom?
            
         
               2.
            
            
               Ak močovka ošípaných je odpadom, alebo je definovaná ako odpad v súlade s uplatnením príslušných kritérií, je členský štát oprávnený stanoviť voči jej pôvodcovi — ktorý ju nepoužíva na svojich vlastných pozemkoch, ale ktorý ju dodáva tretím osobám, vlastníkom pozemkov, ktorí ju používajú na svojich pozemkoch ako hnojivo — osobnú zodpovednosť za to, že títo používatelia budú dodržiavať právne predpisy Únie o kontrole odpadu a/alebo hnojív, s cieľom zaručiť, že použitie močovky ošípaných tretími osobami vypúšťaním na pozemok nebude v značnej miere znečisťovať životné prostredie?
            
         
               3.
            
            
               Je vyššie uvedená močovka ošípaných vylúčená z pôsobnosti definície „odpad“ podľa článku 2 ods. 1 písm. b) bodu iii) smernice 75/442/EHS (1) v znení smernice Rady 91/156 (2), z toho dôvodu, že sa na ňu „uplatňujú iné právne predpisy“, a najmä smernica Rady 91/676/EHS (3), za tých okolností, že v čase udelenia oprávnenia Írsko neprebralo smernicu Rady 91/676/EHS, žiadne iné vnútroštátne právne predpisy neupravovali použitie močovky ošípaných ako hnojivo na pozemky, a nariadenie Rady (ES) č. 1774/2002 (4) nebolo v tom čase prijaté?
            
         
      (1)  Smernica Rady 75/442/EHS z 15. júla 1975 o odpadoch (Ú. v. ES L 194 s. 39; Mim. vyd. 15/001, s. 23).
   
      (2)  Smernica Rady 91/156/EHS z 18. marca 1991, ktorou sa mení a dopĺňa smernica 75/442/EHS o odpadoch (Ú. v. ES L 78 s. 32; Mim. vyd. 15/002, s. 3).
   
      (3)  Smernica Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (Ú. v. ES L 375 s. 1; Mim. vyd. 15/002, s. 68).
   
      (4)  Nariadenie (ES) č. 1774/2002 Európskeho parlamentu a Rady, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu (Ú. v. ES L 273 s. 1; Mim. vyd. 03/037, s. 92).